FI Euroopan unionin virallinen lehti CE 78/72

(2004/C 78 E/0071)

KIRJALLINEN KYSYMYS E-2056/03

esittäjä(t): Kathleen Van Brempt (PSE) komissiolle

(20. kesäkuuta 2003)

Aihe: Etyleeni

Etyleeni on yksi niistä haihtuvista orgaanisista yhdisteistä, joita vapautuu ilmakehään muun muassa palamisprosesseissa, petrokemian teollisuudessa, tieliikenteessä ja puun palamisen yhteydessä. Etyleeni on kuitenkin myös kasvien vanhenemiseen liittyvä luonnollinen kasvihormoni, joka säätelee muun muassa hedelmien kypsymistä, lehtien putoamista, horroksesta heräämistä ja kukan osien vanhenemista ja joka on fysiologisesti aktiivinen jo hyvin pieninä pitoisuuksina (0,01—0,1 ppm). Kasvihormoniominaisuuksiensa vuoksi etyleeni on haihtuvista orgaanisista yhdisteistä tärkein, koska se vaikuttaa kasveihin suoraan ja siksi kyseisen hormonin pienetkin päästöt aiheuttavat (mahdollisesti) vakavia seurauksia eri kasveille ja viljelyskasveille. Vaikuttaa siltä, että etyleeniä esiintyy paikoittain paljon suurempina pitoisuuksina kuin mitä alan kirjallisuudessa pidetään normaaleina ympäristöön kuuluvina pitoisuuksina. Toistaiseksi ei kasvistolle kuitenkaan ole määritetty etyleenille altistumisen kriittistä tasoa eikä etyleenin päästöille ole vahvistettu omaa normia, jonka avulla pistekuormituslähteiden aiheuttamia ylenmääräisiä päästöjä voitaisiin vähentää. Maanviljelijä, jonka kasvit ovat vahingoittuneet etyleenin vaikutuksesta, ei voi hakea minkäänlaisia vahingonkorvauksia niin kauan kuin yhdisteen normeja tai kriittisiä arvoja ei ole vahvistettu.

1. Voiko komissio vahvistaa, että 1970-luvun jälkeen voidaan todeta etyleenin keskimääräisen pitoisuuden ilmassa jatkuvasti kohonneen noin 5 ppb:stä 30—50ppb:hen?

2. Onko komissiolla sellaisia tietoja etyleenipäästöistä ja mitattuja tietoja etyleenipitoisuuksista ympäristöilmassa, jotka antavat selkeän käsityksen kyseisen ongelman laajuudesta ja levinneisyydestä Euroopassa, maaseudun ja kaupunkien välisistä eroista sekä mahdollisista huippuarvoista tietyillä alueilla, kuten petrokemian teollisuuden tai muiden päästölähteiden läheisyydessä?

3. Aikooko komissio, mahdollisesti Cafe-ohjelman (puhdasta ilmaa Euroopalle) tarkistamisen yhteydessä vuonna 2004, käynnistää etyleenin tarkemman seurannan, määrittää etyleenin kriittisen kynnysarvon, ryhtyä etyleeniä koskeviin erityistoimiin ja vahvistaa teollisuuden tuotantoprosesseja koskevat etyleeni-normit?

Margot Wallströmin komission puolesta antama vastaus

(29. heinäkuuta 2003)

Etyleeni (eteeni) kuuluu haihtuviin orgaanisiin yhdisteisiin (VOC), jotka edesauttavat otsonin aiheuttamaa ilman pilaantumista. Etyleeni on myös kasvihormoni, joka aiheuttaa vakavia seurauksia ilman otsonipitoisuuksiin ja kasvillisuudelle. Tämän vuoksi etyleenipitoisuuksia seurataan päästövalvontamittauksissa, joiden tavoitteena on vähentää orgaanisten haihtuvien yhdisteiden pitoisuuksia, vaikkakin standardit perustuvat foto-oksidaatiomittausten painotettuun keskiarvoon eivätkä niinkään tiettyjen aineiden yksittäisiin mittauksiin.

Yhteisön lainsäädännössä säädetään järjestelmästä, jonka mukaan jäsenvaltiot vaihtavat tietoja ilman laadusta. Tietojen vaihtaminen etyleenipitoisuuksista (eteenipitoisuuksista) ei kuitenkaan ole pakollista, ja sitä on tähän mennessä tehtykin vain hyvin vähän. Komissio ei siis voi vahvistaa tai kiistää parlamentin jäsenen mainitsemia lukuja etyleenin keskimääräisistä pitoisuuksista ilmassa. Tilanne voi kohentua tulevaisuudessa ilman otsonista 12. helmikuuta 2002 annetun Euroopan parlamentin ja neuvoston direktiivin 2002/3/EY (1) seurauksena. Direktiivissä velvoitetaan jäsenvaltiot perustamaan ilman otsonia mittaavia asemia, joissa otsonia muodostavien yhdisteiden mittauksiin on sisällytettävä haihtuvat orgaaniset yhdisteet (VOC). Etyleeni on yksi niistä aineista, joiden valvomista mittausasemilla suositellaan.

Tilanne on samanlainen etyleenipäästöjä koskevien tietojen osalta, koska jäsenvaltiot raportoivat yleensä haihtuvien orgaanisten yhdisteiden päästöistä kokonaisuudessaan eivätkä yksittäinen aine kerrallaan.

Komissiolla ei ole luotettavaa näyttöä siitä, että ilman nykyiset etyleenipitoisuudet vaikuttaisivat vakavasti kasvillisuuteen, minkä vuoksi sillä ei ole aikomusta käynnistää etyleenin tarkempaa seurantaohjelmaa.

(1) EYVL L 67, 9.3.2002.